ભલભલાની ટીકા કરવામાં માહેર ગણાતા કટાક્ષ લેખક અને પ્રખર વિદ્વાન બર્નાર્ડ શૉએ, ભારતયાત્રા કર્યા પછી હિન્દુઓ અને હિન્દુસ્તાન વિશે મુક્ત કંઠે જે અદ્‌ભુત અનુભવો વર્ણવ્યા છે, તે આપણી રોમાવલિ ખડી કરી દે તેવા છે. બર્નાર્ડ શૉ લખે છે : ‘ભારતીયોનું ચારિત્ર્ય એમની મુખાકૃતિ પર જ ઝળકે છે અને આપણા ચહેરા પર તો દંભનો એક નકાબ-મુખવટો હોય છે. ભારતીયોના ચહેરા પરની રેખાઓમાં સૃષ્ટિકર્તા ભગવાનનાં ચિહ્‌નો જોઈ શકાય છે. હિન્દુઓની સત્યનિષ્ઠા એમના ચહેરા પર ચમકે છે અને અંગ્રેજોના તથા યુરોપિયનોના સતત મિથ્યા આચરણથી ભગવાનની રેખાઓ એમના ચહેરા પરથી નાબૂદ થઈ ગઈ છે અને તેને બદલે દંભનો મુખવટો ચઢી ગયો છે.’